Predkladacia správa

   	Na 120. rokovaní vlády Slovenskej republiky dňa 16. februára 2005 predložil minister obrany SR návrh zákona o zvýšení výsluhových dôchodkov zo sociálneho zabezpečenia policajtov a vojakov za rok 2004.

    	Na základe pripomienok niektorých členov vlády Slovenskej republiky predkladateľ stiahol predložený materiál z programu rokovania vlády s tým, že vláda uložila ministrovi obrany a ministrovi vnútra predložiť na rokovanie vlády do 31. marca 2005 analýzu hospodárenia osobitných účtov do roku 2020.

	V snahe objektívneho spracovania predmetnej analýzy Ministerstvo vnútra SR  (ďalej len „MV SR“) požiadalo  Ministerstvo práce, sociálnych vecí a rodiny SR a Ministerstvo financií SR  o spoluprácu. Písomná požiadavka sa obmedzila na vyžiadanie prognóz vývoja takých ukazovateľov, ktoré sú v gescii uvedených ministerstiev a majú výrazný vplyv na príjmovú a výdavkovú časť osobitného účtu. Uvedené ministerstvá oznámili, že pri vypracovaní analýzy odporúčajú použiť súčasnú úroveň odvodového zaťaženia. 

Pri vypracovaní analýzy boli použité vlastné predpoklady  vo vývoji služobných platov policajtov,  fluktuácie  policajtov a počtov priznaných dávok v štruktúrach a výškach, ktoré vychádzali z doterajšieho vývoja od účinnosti zákona č. 328/2002 Z. z.  o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov, teda od 1.7.2002. 
	
Cieľom analýzy je prezentovať na základe vlastných rozborov  tvorbu príjmovej a štruktúru výdavkovej časti osobitného účtu v roku 2004 a prognózu vývoja v rokoch 2006 až 2020 s poukázaním na hlavné činitele ovplyvňujúce pozitívnejšiu bilanciu osobitného účtu po prijatí novely citovaného zákona č. 328/2002 Z. z..

Predložená analýza nemá finančný, ekonomický a environmentálny vplyv a ani vplyv na zamestnanosť a podnikateľské prostredie.

Predložená analýza nebola predložená do pripomienkového konania v súlade s ustanovením článku 10 ods. 6 písm. a) Smernice na prípravu a predkladanie materiálov na rokovanie vlády Slovenskej republiky.